සංචාරක ආකර්ෂණයට සරිලන පරිදි මීගමුව හැමිල්ටන් ඇළ සංවර්ධනය කිරීම සඳහා රුපියල් මිලියන 600 ක් වෙන් කිරීමට ආර්ථික සංවර්ධන අමාත්‍යාංශය පියවර ගෙන ඇත.එම අමාත්‍යාංශය මඟින් ක්‍රියාත්මක සංචාරක සම්පත් වැඩිදියුණු කිරීමේ ව්‍යාපෘතිය මේ ඇළ සංවර්ධනය කිරීමට නියමිත අතර ජනාධිපති මහින්ද රාජපක්ෂ මහතාගේ උපදෙස් හා ආර්ථික සංවර්ධන ඇමැති බැසිල් රාජපක්ෂ මහතාගේ යෝජනාවකට අනුව එම සංවර්ධන කටයුතු සිදුකෙරෙන බව ආර්ථික සංවර්ධන අමාත්‍යාංශය පවසයි.භාණ්ඩ ප්‍රවාහනය කිරීමේ අරමුණින් ඕලන්ද යුගයේදී ආරම්භ කළ හැමිල්ටන් ඇළ බ්‍රිතාන්‍ය යුගයේදී (1802 දී) නිමාවට පත්විය.මීගමුව සංචාරක කලාපය දියුණු කිරීමේ අරමුණින් සංවර්ධන කිරීමට නියමිත හැමිල්ටන් ඇළ ව්‍යාපෘතිය මඟින් මා ඔය සිට කැලණී ගංමෝය දක්වා වන කිලෝමීටර 22 ක පමණ පැතිරී ඇති ප්‍රදේශයක් සංචාරකයන්ගේ ආකර්ෂණය දිනාගත් ප්‍රදේශයක් බවට පත්කිරීම සඳහා ආර්ථික සංවර්ධන අමාත්‍යාංශය මඟින් සැලසුම්කර තිබේ.මේ සදහා අවශ්‍ය සැලැස්ම මොරටුව විශ්වවිද්‍යාලය විසින් සකස්කර ඇත.